༄༅།།ཕྱི་ལོ་༡༩༤༩ལོར་རྒྱ་ནག་དམག་དཔུང་ནས་བོད་དུ་བཙན་འཛུལ་བྱེད་སྐབས་བོད་ནི་ཁྲིམས་ཐོག་དང་།དངོས་ཡོད་གནས་ཚུལ་གཉིས་ཐད་ནས་རང་དབང་རང་བཙན་གྱི་རྒྱལ་ཁབ་ཅིག་ཡིན།བོད་ལ་དྲག་པོའི་བཙན་འཛུལ་བྱས་པ་དེས་རང་བཙན་གཙང་མའི་རྒྱལ་ཁབ་གཅིག་ལ་བཙན་འཛུལ་བྱས་པ་མཚོན་པར་མ་ཟད།རྒྱལ་སྤྱིའི་ཁྲིམས་སྲོལ་དང་ཡང་འགལ་བ་གསལ་པོ་ཡིན།ད་ལྟའང་རྒྱ་གཞུང་ནས་རྒྱ་དམག་ཁྲི་ཕྲག་མང་པོ་བཏང་སྟེ་བོད་བཙན་དབང་འོག་མུ་མཐུད་འཇོག་པ་འདི་རྒྱལ་སྤྱིའི་ཁྲིམས་དང་འགལ་བ་དང་།བོད་མི་མང་གི་གཞི་རྩའི་རང་ཐག་རང་གཅོད་ཀྱི་ཐོབ་ཐང་རྡོག་རོལ་བཏང་བ་ཞིག་ཡིན།རྒྱ་དམར་གཞུང་ནས་བོད་ཀྱི་བདག་དབང་ཁོ་ཚོར་ཡོད་པ་བརྗོད་ཀྱི་ཡོད།ཁོ་པ་ཚོས་བོད་ཀྱི་བདག་དབང་སྐོར་ཕྱི་ལོ་༡༩༤༩ལོར་བོད་ནང་ཐོག་མའི་བཙན་འཛུལ་བྱས་པ་དང་།དེ་རྗེས་ཕྱི་ལོ་༡༩༥༩ལོར་བོད་ཡོངས་རྫོགས་བཙན་བཟུང་བྱས་པ།ཕྱི་ལོ་༡༩༥༡ལོར་བཙན་དབང་འོག་བཞག་ཏུ་བཅུག་པའི་གྲོས་མཐུན་དོན་ཚན་བཅུ་བདུན་བཅས་ལ་བརྟེན་ནས་བདག་དབང་ཡོད་པ་བརྗོད་ཀྱི་མེད།